b'\n_START_ARTICLE_\nKazina, Ljubljana\n_START_SECTION_\nZgodovina\n_START_PARAGRAPH_\nKazina se je v Ljubljani pojavila \xc5\xbee pred letom 1775, ko je imela sede\xc5\xbe v de\xc5\xbeelnem dvorcu \xe2\x80\x93 lontov\xc5\xbeu (danes sede\xc5\xbe SAZU). Iz \xc4\x8dasa Ilirskih provinc je ohranjen prvi statut dru\xc5\xa1tva, po katerem je bil namen Kazine pospe\xc5\xa1evanje trgovine, izobrazbe \xc2\xbbokusa na\xc5\xa1ega \xc4\x8dasa\xc2\xab\xc2\xa0ter seveda \xc2\xbbza izobra\xc5\xbeene kroge primernih zabav\xc2\xab. Po pravilih dru\xc5\xa1tva iz leta 1834 je kot prvi namen zapisana vi\xc5\xa1ja izobrazba, seznanjanje z dogodki iz politi\xc4\x8dnega in literarnega sveta ter zabava v krogu dostojnih ljudi. _NEWLINE_Ker je \xc4\x8dlanstvo nara\xc5\xa1\xc4\x8dalo, so se odlo\xc4\x8dili za gradnjo nove stavbe. Gradnja je potekala med letoma 1836 in 1838 pod vodstvom gradbenega mojstra Venceslava Vadlava. Zgrajena je v neoklasicisti\xc4\x8dnem slogu in je bila sredi\xc5\xa1\xc4\x8de dru\xc5\xbeabnega \xc5\xbeivljenja vi\xc5\xa1jega sloja prebivalcev mesta. _NEWLINE_Nad vhodom izstopa velik balkon, postavljen na dorskih stebrih. Fasado krasijo jonski pilastri. Polkro\xc5\xbena okna so primer t. i. \xc2\xbbrundbogenstila\xc2\xab\xc2\xa0nem\xc5\xa1ko-avstrijskega sloga iz sredine 19. stoletja, ki se je zgledoval po renesan\xc4\x8dnih oblikah. Bogato okra\xc5\xa1ena dvorana v prvem nadstropju sodi med najbolj znamenite notranje prostore v Ljubljani. V pritli\xc4\x8dju je bila kavarna z biljardom za \xc5\xa1ir\xc5\xa1e ob\xc4\x8dinstvo, dve igralni sobi, kuhinja in stanovanja za kavarnarja in slu\xc5\xbein\xc4\x8dad. Prvo nadstropje je bilo dolo\xc4\x8deno samo za \xc4\x8dlane dru\xc5\xa1tva. Tukaj je bila velika biljardna soba, dve jedilni in kadilni sobi, dve \xc4\x8ditalnici, dvorana za 400 oseb, dve igralni sobi za nekadilce in dve jedilnici._NEWLINE_Konec 19. stoletja je Kazina postala sredi\xc5\xa1\xc4\x8de dru\xc5\xbeabnega \xc5\xbeivljenja nem\xc5\xa1kega dela Ljubljan\xc4\x8danov, v stavbi pa je bil tudi \xc4\x8dastni\xc5\xa1ki klub. Kazina je bila zato pogosta tar\xc4\x8da demonstrantov: protinem\xc5\xa1ka manifestacija 3. junija 1886, februarja 1898 med slovenskimi in nem\xc5\xa1kimi \xc5\xa1tudenti, 19. maja 1903 je slovenska politika organizirala protestni shod proti mad\xc5\xbearskemu pritisku na Hrvate, 7. junija 1903 ko je nem\xc5\xa1ko telovadno dru\xc5\xa1tvo Turnverein izobesilo nem\xc5\xa1ko zastavo, najhuje je bilo 15. septembra 1908 potem ko so Nemci na Ptuju fizi\xc4\x8dno napadli udele\xc5\xbeence letnega ob\xc4\x8dnega zbora dru\xc5\xbebe sv. Cirila in Metoda. Nem\xc5\xa1ka trdnjava je bila Kazina vse do leta 1918._NEWLINE_Po letu 1918 je vlada stavbo dru\xc5\xa1tvu odvzela, \xc4\x8demur so se Nemci dve leti upirali. Na ob\xc4\x8dnem zboru 24. junija 1921 je Kazino prevzela liberalna Jugoslovanska demokratska stranka (JDS). Po tem je bilo v stavbi ve\xc4\x8d klubov, kavarna, plesna dvorana, balini\xc5\xa1\xc4\x8de, v katerih se je zbiralo predvsem liberalno slovensko me\xc5\xa1\xc4\x8danstvo._NEWLINE_Med drugo svetovno vojno so poslopje zasedli italijanski vojaki, pri \xc4\x8demer je stavba slu\xc5\xbeila kot glavni \xc5\xa1tab celotne Ljubljanske pokrajine.\n_START_SECTION_\nKazina danes\n_START_PARAGRAPH_\nPo vojni je v prostorih Kazine nekaj \xc4\x8dasa zasedala slovenska skup\xc5\xa1\xc4\x8dina, nato pa so v njej na\xc5\xa1la zavetje istoimenska plesna \xc5\xa1ola, Akademska folklorna skupina France Marolt, Univerzitetni odbor Zveze \xc5\xa1tudentov Ljubljanske univerze in enote dislociranih ustanov (Arhiv Republike Slovenije, In\xc5\xa1titut za novej\xc5\xa1o zgodovino, SNG Opera in Balet, itd.)._NEWLINE_Leta 1954, ko je z razdelitvijo Svobodnega tr\xc5\xbea\xc5\xa1kega ozemlja Slovenija dokon\xc4\x8dno dobila izhod na morje, je bilo nasproti zgradbe v parku Zvezda kot spomenik postavljeno sidro.'